32005L0083
L 305/32
JURNALUL OFÍCIAL AL UNIUNII EUROPENE
DIRECTIVA 2005/83/CE A COMISIEI
din 23 noiembrie 2005
de modificare, în sensul adaptării la progresul tehnic, a anexelor I, VI, VII, VIII, IX și X la Directiva 72/245/CEE a Consiliului privind interferența radio (compatibilitatea electromagnetică) a vehiculelor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/156/CEE a Consiliului din 6 februarie 1970 privind apropierea legislațiilor statelor membre referitoare la omologarea de tip a autovehiculelor și a remorcilor acestora (1) și, în special, articolul 13 alineatul (2) a doua liniuță al acesteia,
având în vedere Directiva 72/245/CEE a Consiliului din 20 iunie 1972 în ceea ce privește interferența radio (compatibilitatea electromagnetică) a vehiculelor (2) și, în special, articolul 4 al acesteia,
întrucât:
(1)
Directiva 72/245/CEE este una din directivele speciale din cadrul procedurii de omologare prevăzute de Directiva 70/156/CEE.
(2)
Cerințele privind compatibilitatea electromagnetică și dispozițiile privind încercarea echipamentelor electrice și electronice au fost actualizate în mod constant prin activitatea de standardizare a Comitetului internațional special pentru interferența radio (CISPR) și a Organizației Internaționale de Standardizare (ISO). Prin urmare, Directiva 2004/104/CE a Comisiei (3), de modificare a Directivei 72/245/CEE, a introdus trimiteri la procedurile de încercare schițate în edițiile recente ale standardelor corespunzătoare.
(3)
De la intrarea în vigoare a Directivei 2004/104/CE, mai multe standarde au fost înlocuite de versiuni mai recente care le adaptează la progresul tehnic. Prin urmare, este necesar ca trimiterile la aceste standarde din Directiva 72/245/CEE să fie actualizate.
(4)
În plus, este necesar să se introducă anumite corecții editoriale.
(5)
Prin urmare, Directiva 72/245/CEE ar trebui modificată în consecință,
ADOPTĂ PREZENTA DIRECTIVĂ:
Articolul 1
Anexele I, VI, VII, VIII, IX și X la Directiva 72/245/CEE se modifică în conformitate cu anexa la prezenta directivă.
Articolul 2
(1) Statele membre adoptă și publică până la 30 septembrie 2006 actele cu putere de lege și actele administrative necesare pentru a se conforma prezentei directive. Comisiei îi sunt comunicate de îndată de către statele membre textul acestor dispoziții, precum și un tabel de corespondență între aceste dispoziții și prezenta directivă.
Statele membre aplică aceste dispoziții începând cu 1 octombrie 2006.
Atunci când statele membre adoptă aceste dispoziții, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 23 noiembrie 2005.